പുതുതലമുറ മാനവിക മൂല്യങ്ങള് തിരിച്ചറിയണം: അബ്ദുസമദ് സമദാനി എംപി പുഴക്കാട്ടിരി: പുതുതലമുറ മുന്ഗാമികളിലെ മാനവിക മൂല്യങ്ങള് തിരിച്ചറിയണമെന്നു ഡോ.എം.പി അബ്ദുസമദ് സമദാനി എംപി. സാങ്കേതിക വിദ്യയുടെ കുത്തൊഴുക്ക് സാമൂഹിക ബന്ധങ്ങളില് തീര്ക്കുന്ന അപകടം തിരിച്ചറിയാന് ധാര്മികതയ്ക്കേ സാധ്യമാകൂവെന്നും അദ്ദേഹം പറഞ്ഞു. കടുങ്ങപുരം ഗവണ്മെന്റ് ഹയര് സെക്കന്ഡറി സ്കൂളിന്റെ ശതഘോഷത്തിന്റെയും സ്കൂളില് സജ്ജമായ അടല് ടിങ്കറിംഗ് ലാബിന്റെയും ഉദ്ഘാടനം നിര്വഹിച്ചു സംസാരിക്കുകയായിരുന്നു അദ്ദേഹം. സ്കൂള് ഓഡിറ്റോറിയത്തില് നടന്ന ചടങ്ങില് മഞ്ഞളാംകുഴി അലി എംഎല്എ അധ്യക്ഷത വഹിച്ചു. ശതഘോഷത്തിന്റെ ഭാഗമായി വിദ്യാലയത്തിന്റെ പാഠ്യപാഠ്യേതര രംഗങ്ങളിലെ മികവ് അടിസ്ഥാനമാക്കി സ്കൂളില് നടപ്പാക്കാനുദേശിക്കുന്ന വിഷന് 2025 പ്രൊജക്ട് പ്രിന്സിപ്പല് ടി.കെ.മിനി ഷഹീദ ജില്ലാ പഞ്ചായത്ത് അംഗം പി.ഷഹര്ബാനുവിന് സമര്പ്പിച്ചു. മങ്കട ബ്ലോക്ക് പഞ്ചായത്ത് പ്രസിഡന്റ് സി.ടി.അബ്ദുള്കരീം, പുഴക്കാട്ടിരി ഗ്രാമപഞ്ചായത്ത് പ്രസിഡന്റ് ചക്കച്ചന് ഉമ്മുകുത്സു, മങ്കട ബ്ലോക്ക് പഞ്ചായത്തംഗം ബിന്ദു കണ്ണന്, ഗ്രാമപഞ്ചായത്ത് സ്റ്റാന്ഡിംഗ് കമ്മിറ്റി ചെയര്പേഴ്സണ് ശരണ്യ സതീഷ്, ഗ്രാമപഞ്ചായത്തംഗം നജ്മുന്നീസ, എസ്എംസി ചെയര്മാന് ജമാല് പരവക്കല്, എംടിഎ പ്രസിഡന്റ് ഫൗസിയ, രാഷ്ട്രീയ പാര്ട്ടി പ്രതിനിധികളായ എം ചോഴിക്കുട്ടി, ഉണ്ണി പാതിരിക്കോട്, കെ.പി സാദിഖലി, പി.കെ.സുരാജ് എന്നിവര് പ്രസംഗിച്ചു. ഹെഡ്മാസ്റ്റര് എം.നന്ദകുമാര് റിപ്പോര്ട്ട് അവതരിപ്പിച്ചു. പിടിഎ, എംടിഎ, എസ്എംസി കമ്മിറ്റി അംഗങ്ങള്, പൗരപ്രമുഖര്, അധ്യാപകര് തുടങ്ങിയവര് പങ്കെടുത്തു. പിടിഎ വൈസ് പ്രസിഡന്റ് അബ്ദുള് ഗഫൂര് സ്വാഗതവും ഡെപ്യൂട്ടി ഹെഡ്മാസ്റ്റര് യു.ഷൗക്കത്തലി നന്ദിയും പറഞ്ഞു.